ЛIыхъужьыр ящыгъупщэркъым
Абхъаз зауэм хэта, Леон орденыр зыхуагъэфэща Бырхьэм Валерэ и фэеплъ Бахъсэн къалэ дэт 9-нэ курыт школым къыщызэIуахащ.
Ди къуэш Абхъазым и хуитыныгъэм щIэзэуа я къуажэгъур ягу къагъэкIыжыну зэIущIэм кърихьэлIащ Бахъсэн къалэмрэ Дыгулыбгъуей къуажэмрэ я администрацэхэм, жылагъуэ зэгухьэныгъэхэм я лэжьакIуэхэр, егъэджакIуэхэр, еджакIуэхэр, сэлэтым и Iыхьлыхэмрэ и ныбжьэгъухэмрэ. Мемориал пхъэбгъур къызэIуихыну хуагъэфэщащ Валерэ и адэ Мусэбийрэ ди республикэм щыщу Абхъазым щызэуа щIалэхэм я союзым и унафэщIым и къуэдзэ Пщыунэ Ахьмэдрэ.
А махуэм Валерэ теухуауэ псалъэ жызыIа дэтхэнэми къыхигъэщащ ар цIыху пэжу, зэпIэзэрыту, лIыгъэрэ гущIэгъурэ хэлъу, гулъытэ иIэу зэрыщытар.
ПэкIум и кIэухым ныбжьыщIэхэр зауэм и лIыхъужьхэм ятеухуа усэхэм къеджащ.
ТыIэщ Элинэ.
